Fire speidere funnet i god behold
De fire speiderne, som deltar på landsleiren i Stavanger, var på overnattingstur. De var ute på såkalt patruljehaik i forbindelse med landstreffet for speiderne i Stavanger.De som var savnet er tre jenter og en gutt, i alderen 12 til 15 år. Klokken 07.59 melder Rogaland politidistrikt på Twitter at de har kommet til rette igjen. De ble funnet av et Sea King-helikopter. - De er funnet i god behold og plukket opp av redningshelikopteret. De er slitne og trøtte etter en natt ute, opplyser pressesjef for speiderleiren Stavanger 2013, Geir Gjervan i en pressemelding.Leirledelsen startet først å lete selv tirsdag kveld med egne mannskaper. - Klokken 03.30 tok ledelsen igjen kontakt med oss og anmodet om bistand ettersom de ikke hadde lyktes med å lokalisere speiderne, sier operasjonsleder Victor Jensen i Rogaland politidistrikt til NTB. Frivillige mannskaper fra Norsk Folkehjelp og Røde Kors samt ekvipasjer fra Norske Redningshunder er nå satt inn i letingen sammen med mannskaper fra politiet og politiets hundepatruljer.Pressesjef for speiderleiren Stavanger 2013, Geir Gjervan, opplyser at speiderne var utstyrt for å overnatte ute gjennom natten, og at de har med seg kart og kompass. Søket pågikk i området mellom Madland og Dirdal i Gjesdal kommune. Før speiderne ble funnet onsdag morgen var de sist i mobilkontakt med sine speiderlederne litt før midnatt tirsdag kveld. Kilde: NTB / VG Nett
Fire speidere fra Buskerud ble meldt savnet natt til onsdag i Rogaland. Ved 8-tiden hadde de kommet til rette igjen.